Előterjesztés 2. melléklete


ELŐZETES HATÁSVIZSGÁLAT 
a Budapest főváros építészeti örökségének fővárosi helyi védelméről szóló 37/2013. (V.10.) Főv. Kgy. rendelet 1. melléklete, „Budapest fővárosi helyi védettségű építészeti öröksége jegyzéke” módosításához

A jogszabály megalkotásának szükségessége, a jogalkotás elmaradásának várható következményei
Budapest főváros építészeti örökségének fővárosi helyi védelméről szóló 37/2013. (V.10.) Főv. Kgy. rendelet (a továbbiakban: Rendelet) 1. melléklete, Budapest fővárosi helyi védettségű építészeti örökségének jegyzékében (a továbbiakban: Jegyzék) a 2013.09.18.-i hatályba lépése óta eltelt időszakban bekövetkezett szakmai és adminisztrációs tényezők teszik szükségessé a Jegyzék módosítását.

1. 2013.09.18. óta történt közterület név, és telekrendezési változások és téves adat miatt az aktuális cím és helyrajzi számok szerepeltetése a Jegyzékben.
1. Új védettségek keletkeztetése a Budapesti Városrendezési és Építési Keretszabályzatról szóló 47/1998. (X.15.) Főv. Kgy. rendelet (a továbbiakban: BVKSZ) 2. számú mellékletében szereplő, a városkép szempontjából kiemelt területek épületállományából, a Rendelet 2. fejezetének előírásai szerint.
1. A műemléki védettség és a fővárosi helyi védettség összhangjának megteremtése az épített környezet alakításáról és védelméről szóló 1997. évi LXXVIII. törvény (a továbbiakban: Étv.) 57.§ (2) bekezdésének és a Rendelet 6. § (2) bekezdésének megfelelően.
Ezzel az Étv. és a Rendelet szabályainak megfelelően az országos egyedi műemléki védelem alá helyezett fővárosi helyi egyedi védettségű építmények védelme megszüntetésre kerül. Ennek eredményeként a módosított jegyzékben már nem szerepelnek műemlékké nyilvánított építmények.
A Jegyzékben szereplő téves adatok (cím és helyrajzi szám változások) aktualizálásának hiányában a Jegyzék a továbbiakban nem nyújthat megfelelő információkat.
A BVKSZ helyébe a főváros településszerkezeti terve és a főváros rendezési szabályzata került, amelyekben már nincs helye a BVKSZ 2. számú mellékletében szereplő, a városkép szempontjából kiemelt területeknek (településrészeknek és útvonalaknak). A BVKSZ-ben meghatározott kiemelt területek építészeti örökségként kiemelkedő értékű részeivel ezért a Budapest főváros helyi védettségű építészeti örökségének jegyzékét ki kell egészíteni, hogy azok megfelelő szabályozók közé kerülhessenek.
Amennyiben a műemlékké lett fővárosi helyi védettségek vonatkozásában a Jegyzék módosítása elmarad – a műemléki védettségek fővárosi helyi védelme nem kerül megszüntetésre – az nem kerül összhangba a magasabb szintű jogszabályokkal és a Rendelet előírásaival. Mindez az Étv. 57. § (2) bekezdését valamint a Rendelet 1. § (3) bekezdését és 6. § (2) bekezdését érinti. 

A tervezett jogszabály társadalmi, gazdasági, költségvetési hatásai
A Rendelet fő célja a Budapest főváros városképe és történelme szempontjából meghatározó építészeti örökség kiemelkedő értékű elemeinek védelme, jellegzetes karakterének a jövő nemzedékek számára történő megóvása. Védelem alá helyezéssel megakadályozható az építészeti értékek bontása és azok a beavatkozások, amelyek az építészeti értékek érvényesülését zavarnák. A védetté nyilvánításra javasolt épületek megőrzése a városkép alakulására kedvező hatással lehet.

Környezeti és egészségi következmények
A módosított jegyzékben szereplő épületállománynak a Rendelet szabályai szerinti védelme a városkép alakulására kedvező hatással lehet. Az építési engedélyezési tervekre adható településképi vélemény is ezt a célt szolgálja, továbbá a Jegyzékbe kerülő új védettségek építészeti értékeinek felújítását segítheti az „Építészeti Értékvédelmi Támogatás” pályázata, vissza nem térítendő támogatás formájában.

Adminisztratív terheket befolyásoló hatások
A Jegyzék módosítását követően a Rendelet 8. §-ának megfelelően a helyi védettségű építészeti örökség keletkezése, illetve annak megszüntetése tényét az ingatlan-nyilvántartásba fel kell jegyeztetni.

A jogszabály alkalmazásához szükséges személyi, szervezeti, tárgyi és pénzügyi feltételek
A Rendeletben szabályozott és annak 1. mellékletében felsorolt építményekre és épületegyüttesekre vonatkozó, a Budapest építészeti örökségének fővárosi helyi védelmével kapcsolatos hivatali feladatokat a Városépítési Főosztály látja el. A módosított Jegyzékben szereplő, aktualizált adatok, az új védettségek és a megszüntetett védettségek ingatlan-nyilvántartási feljegyeztetése az eljárási díja megfizetésének kötelezettsége révén pénzügyi terhet jelent.
A védetté nyilvánítási eljárás során az érdekeltek értesítése a Rendelet 7. §-ának megfelelően a Főpolgármesteri Hivatal Ügyfélszolgálati Irodáján és a Budapest Portálon kihirdetés útján történik, így az számottevő további személyi és pénzügyi terhet nem jelent.

